Janubiy Koreya rahbari davlat tashkiloti xodimlari bilan bog‘liq korrupsiya mojarosi uchun uzr so‘radi

Janubiy Koreya prezidenti Mun Chje In davlat Yer va uy-joy korporatsiyasi xodimlari qatnashgan yer spekulyatsiyasi mojarosi uchun mamlakat fuqarolaridan uzr so‘radi. Davlat rahbari mazkur bayonotni hukumatning navbatdagi haftalik yig‘ilishida berdi. Bu haqda “TASS” xabar berdi.

“Odamlarda ixlos qaytishi va umidsizlik hissi paydo bo‘lishiga olib kelgan ushbu janjal boshlanganidan juda afsusdaman”, — dedi Mun Chje In. Shu munosabat bilan u davlat xizmatchilari orasida korrupsiyaga qarshi kurashni kuchaytirishga va’da berdi.
“Ko‘chmas mulk bilan bog‘liq bo‘lgan, chuqur ildiz otgan nohaqlikni yo‘q qilish adolatli jamiyat qurish yo‘lidagi burilish nuqtasi bo‘ladi”, — deya ta’kidladi prezident. Shuningdek, u davlat xizmatchilarining axloqiy me’yorlarini oshirishdan boshlash orqali muassasalarni tubdan isloh qilish zarurligini e’tirof etdi.
Avvalroq Milliy yer va uy-joy korporatsiyasining eng kamida 20 nafar xodimi u yerda keng ko‘lamli qurilish rejalashtirilgani to‘g‘risida rasmiy ma’lumotlarga ega bo‘lgan holda poytaxt hududida o‘zlashtirilmagan yer uchastkalariga ega bo‘lgan edi. So‘nggi yillarda mamlakatning barcha mintaqalarida uy-joy narxi va ijara haqi keskin ko‘tarilib ketgani nizoni yanada kuchaytirdi.